**Cireșe amare**

*Lavinia Elena Niculicea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

m-aș ascunde într-un vis

verde crud

să pot înfrunzi indiferent

de anotimpuri

cu soarele să-mi dau întâlnire

la o cafea tare

fără teama de a mă contamina

să mă învețe să strălucesc

în bezna de -40 de grade celsius

s-ascult liniștea cum curge

printre degetele

împreunate spre cer

cântecul unor timpuri (ne)uitate

să-mi îndulcească

cireșele amare furate

din buzunarele copilăriei